Rumah Biru Kampung Baru

Rumah Biru Kampung Baru, atau hanya disebut Rumah Biru, ialah sebuah rumah tradisional Melayu yang terletak di Kampung Baru, Kuala Lumpur. Rumah ini terkenal dengan keaslian seni binanya yang menarik berlatarbelakangkan Menara Berkembar Petronas. Ia pernah menjadi lokasi penggambaran beberapa buah filem dan rancangan televisyen tempatan.

Pada 2024 lalu, rumah ini terpaksa dikosongkan buat sementara disebabkan kerja membaik pulih palung.

 Huraian 
Rumah ini terletak di Jalan Salleh, di sebelah timur Kampung Baru. Ia didakwa sudah berusia lebih 80 tahun, sepertinya sudah berdiri sejak sekitar 1940-an. Ia menampilkan gaya seni bina rumah tradisional dan moden yang menjadi ciri khas Kampung Baru. Kini, ia masih menjadi milik persendirian penduduk asal yang tinggal di kampung tersebut.

Rumah ini pertama kali muncul secara rasmi dalam filem Remp-It yang diterbitkan pada 2006. Namun, ia paling dikenal dan diingati melalui babak dalam filem Adnan Sempit yang laris dan popular pada 2010. Malah rumah ini turut digelar umum sebagai "Rumah Biru Adnan Sempit" oleh sesetengah orang.

 Pengosongan 
Pada Jun 2024, rumah ini dikhabarkan akan dirobohkan bagi memberi laluan kepada projek pembongkaran semula palung yang tertanam di bawah kawasan tersebut oleh Jabatan Pengairan dan Saliran Kuala Lumpur. Orang ramai berasa sedih dan mencadangkan supaya rumah ini dicabut dan dipasang semula pada masa akan datang.

Namun, salah seorang pewaris rumah yang bernama Shafiq Abdullah tampil menjelaskan bahawa rumah tersebut tidak akan dirobohkan sebaliknya mereka hanya diminta untuk berpindah bagi memudahkan projek berlangsung. Pemilik rumah dijangka akan pulang kembali dalam masa tiga hingga empat tahun selepas projek selesai.

 Seni bina 

Rumah ini dibina mengikut gaya rumah bumbung panjang dengan campuran seni bina moden yang biasa dilihat di Kampung Baru. Struktur utama rumah hampir sepenuhnya menggunakan kayu, sedangkan bumbung menggunakan atap zink. Rumah ini dikatakan asalnya dibina lebih tinggi disebabkan masalah banjir sebelum struktur tiangnya direndahkan.

Rumah ini tidak mempunyai serambi. Di hadapan rumah, terdapat sebuah bumbung pisang sesikat yang menempatkan pintu utama. Bahagian luar rumah pula dicat dengan warna biru cerah, yang menjadi tarikan utama rumah ini.

 Dalam budaya popular 
 Rumah ini tampil dalam filem Remp-It pada 2006 yang menceritakan tentang kisah kehidupan sekumpulan mat rempit.
 Ia turut menjadi lokasi pilihan dalam filem Impak Maksima pada 2007.
 Pada 2010, rumah ini digunakan dalam filem Adnan Sempit sebagai rumah tempat tinggal Adnan yang merupakan seorang pemotor. Ia malah tampil dalam poster rasmi filem tersebut bersama mercu tanda lain Kuala Lumpur.
 Rumah ini tampil dalam filem Zoo pada 2010, sebagai tempat tinggal Saad bersama binatang peliharaannya.
 Pada 2014, rumah ini digunakan dalam filem Abang Long Fadil, yang mengisahkan tentang nasib yang menimpa seorang gengster lakonan Zizan Razak.

Lihat juga
 Pintasan Saloma
 Jalan Raja Muda Musa
 Rumah Limas Kampung Baru
 Rumah Degil

 Rujukan 

Kategori:Rumah di Malaysia